ब्रह्मपुत्र नदी
ब्रह्मपुत्र एक नदी है। यह तिब्बत, भारत तथा बांग्लादेश से होकर बहती है। ब्रह्मपुत्र का उद्गम हिमालय के उत्तर में तिब्बत के पुरंग जिले में स्थित मानसरोवर झील के निकट होता है, जहाँ इसे यरलुङ त्सङ्पो कहा जाता है। तिब्बत में बहते हुए यह नदी भारत के अरुणांचल प्रदेश राज्य में प्रवेश करती है। आसाम घाटी में बहते हुए इसे ब्रह्मपुत्र और फिर बांग्लादेश में प्रवेश करने पर इसे जमुना कहा जाता है। पद्मा (गंगा) से संगम के बाद इनकी संयुक्त धारा को मेघना कहा जाता है, जो कि सुंदरबन डेल्टा का निर्माण करते हुए बंगाल की खाड़ी में जाकर मिल जाती है।
अंगसी हिमानी
अंगसी हिमानी (Angsi Glacier) हिमालय क्षेत्र में तिब्बत के न्गारी विभाग के पुरंग ज़िले में स्थित एक हिमानी (ग्लेशियर) है। अध्ययन से पता चला है कि इस हिमानी का यरलुंग त्संगपो नदी का मूल स्रोत होने की काफ़ी सम्भावना है। यही यरलुंग त्संगपो नदी आगे चलकर ब्रह्मपुत्र नदी बन जाती है, यानि अंगसी हिमानी ब्रह्मपुत्र का भी मूल स्रोत हो सकती है।